CELEX: 32019R0519
Language: lv
Date: 2019-03-19 00:00:00
Title: Eiropas Parlamenta un Padomes Regula (ES) 2019/519 (2019. gada 19. marts), ar ko groza Regulu (ES) Nr. 167/2013 par lauksaimniecības un mežsaimniecības transportlīdzekļu apstiprināšanu un tirgus uzraudzību (Dokuments attiecas uz EEZ.)

29.3.2019   
               
               
                  LV
               
               
                  Eiropas Savienības Oficiālais Vēstnesis
               
               
                  L 91/42
               
            
         EIROPAS PARLAMENTA UN PADOMES REGULA (ES) 2019/519
         (2019. gada 19. marts),
         ar ko groza Regulu (ES) Nr. 167/2013 par lauksaimniecības un mežsaimniecības transportlīdzekļu apstiprināšanu un tirgus uzraudzību
         (Dokuments attiecas uz EEZ)
         EIROPAS PARLAMENTS UN EIROPAS SAVIENĪBAS PADOME,
         ņemot vērā Līgumu par Eiropas Savienības darbību un jo īpaši tā 114. pantu,
         ņemot vērā Eiropas Komisijas priekšlikumu,
         pēc leģislatīvā akta projekta nosūtīšanas valstu parlamentiem,
         ņemot vērā Eiropas Ekonomikas un sociālo lietu komitejas atzinumu (1),
         saskaņā ar parasto likumdošanas procedūru (2),
         tā kā:
         
                     (1)
                  
                  
                     Ir jāprecizē Eiropas Parlamenta un Padomes Regulā (ES) Nr. 167/2013 (3) paredzētie T1 un T2 kategorijas transportlīdzekļu apraksti attiecībā uz vadītājam tuvākās ass atrašanās vietu traktoros ar apgriežamu vadītāja vietu un attiecībā uz smaguma centra augstuma aprēķināšanas metodi. Lai precīzi un vienoti noteiktu smaguma centra augstumu T2 kategorijas transportlīdzekļiem, būtu jāatsaucas uz starptautiski piemērojamiem traktora smaguma centra noteikšanas standartiem.
                  
               
                     (2)
                  
                  
                     Lai pareizi un pilnīgi īstenotu šo regulu un saskaņā ar to pieņemtos deleģētos un īstenošanas aktus, ārkārtīgi svarīgi ir precīzi definēt lauksaimniecības traktoru dažādās īpašības, pamatojoties uz to tehniskā raksturojuma analīzi. Ņemot vērā, ka diskusijas par kategoriju definīciju notiek attiecīgajos starptautiskajos forumos, kuros Savienība ir pārstāvēta, Komisijai šis darbs būtu jāņem vērā, lai nepieļautu nekādu nesamērīgu un negatīvu ietekmi uz tehnisko prasību un testa procedūru piemērošanu un ražotājiem, jo īpaši tiem, kas ražo ārkārtīgi specializētus traktorus.
                  
               
                     (3)
                  
                  
                     Regulā (ES) Nr. 167/2013 būtu skaidri jānorāda, ka termins “maināmas mašīnas” atbilst terminam “maināmas iekārtas”, tādējādi regulā nodrošinot konsekventu terminoloģijas lietojumu.
                  
               
                     (4)
                  
                  
                     Regulā (ES) Nr. 167/2013 ir noteikts, ka importētājiem ir jāglabā atbilstības sertifikāta kopija, kas attiecas uz ražojumiem, kuri neatbilst minētajai regulai vai rada nopietnu risku. Būtu skaidri jānorāda, ka runa ir par ES tipa apstiprinājuma sertifikātu. Tāpēc minētā regula būtu jāgroza, lai būtu minēts pareizais dokuments.
                  
               
                     (5)
                  
                  
                     Regulā (ES) Nr. 167/2013 ir noteikta prasība ES tipa apstiprinājuma sertifikātam pielikumā pievienot testu rezultātus. Būtu skaidri jānorāda, ka tas, kas jāpievieno, ir testu rezultātu lapa. Tāpēc minētā regula būtu jāgroza, lai būtu minēts pareizais pielikums.
                  
               
                     (6)
                  
                  
                     Regula (ES) Nr. 167/2013 pilnvaroja Komisiju pieņemt deleģētos aktus uz piecu gadu laikposmu, kas beidzās 2018. gada 21. martā. Tā kā joprojām ir nepieciešams atjaunināt dažādus tipa apstiprināšanas procesa elementus, kā noteikts Regulā (ES) Nr. 167/2013 un saskaņā ar to pieņemtajos aktos, jo īpaši tālab, lai tos pielāgotu tehniskajai attīstībai vai izdarītu labojumus, minētajā regulā noteiktais pilnvaru deleģēšanas laikposms būtu jāpagarina, paredzot iespēju to turpmāk automātiski pagarināt.
                  
               
                     (7)
                  
                  
                     Regulā (ES) Nr. 167/2013 ir atsauces uz Padomes Direktīvas 74/347/EEK (4) atcelšanu, lai gan atsaucēm vajadzētu būt uz Eiropas Parlamenta un Padomes Direktīvas 2008/2/EK (5) atcelšanu, ar kuru tika kodificēta iepriekšējā direktīva. Tāpēc attiecīgās atsauces Regulā (ES) Nr. 167/2013 ir jāgroza.
                  
               
                     (8)
                  
                  
                     Tā kā ar šo regulu groza Regulu (ES) Nr. 167/2013, nepaplašinot tās regulējuma saturu, un tā kā šīs regulas mērķus nevar pietiekami labi sasniegt atsevišķās dalībvalstīs, bet tās mēroga un ietekmes dēļ minētos mērķus var labāk sasniegt Savienības līmenī, Savienība var pieņemt pasākumus saskaņā ar Līguma par Eiropas Savienību 5. pantā noteikto subsidiaritātes principu. Saskaņā ar minētajā pantā noteikto proporcionalitātes principu šajā regulā paredz vienīgi tos pasākumus, kas ir vajadzīgi minēto mērķu sasniegšanai.
                  
               
                     (9)
                  
                  
                     Tādēļ Regula (ES) Nr. 167/2013 būtu attiecīgi jāgroza,
                  
               IR PIEŅĒMUŠI ŠO REGULU.
         
            1. pants
            Grozījumi Regulā (ES) Nr. 167/2013
            Regulu (ES) Nr. 167/2013 groza šādi:
            
                        1)
                     
                     
                        regulas 2. panta 2. punktu aizstāj ar šādu:
                        
                           “2.   Šī regula neattiecas uz maināmām iekārtām, ko pilnīgi paceļ no zemes virsmas vai kas nevar pagriezties ap savu vertikālo asi, kad transportlīdzekļus, kuriem tās ir piestiprinātas, izmanto uz ceļa.”;
                        
                     
                  
                        2)
                     
                     
                        regulas 4. panta 2) un 3) punktu aizstāj ar šādu:
                        
                                    “2)
                                 
                                 
                                    “T1 kategorija” ir riteņtraktori, kam minimālā šķērsbāze uz vadītājam tuvākās ass nav īsāka par 1 150 mm, kam pašmasa darba kārtībā pārsniedz 600 kg un kam klīrenss nepārsniedz 1 000 mm; traktoriem ar apgriežamu vadītāja vietu (apgriežams sēdeklis un stūres rats) vadītājam tuvākā ass ir ass, kas aprīkota ar lielākā diametra riepām;
                                 
                              
                                    3)
                                 
                                 
                                    “T2 kategorija” ir riteņtraktori, kam minimālā šķērsbāze ir īsāka par 1 150 mm, kam pašmasa darba kārtībā pārsniedz 600 kg un kam klīrenss nepārsniedz 600 mm; ja traktora smaguma centra augstuma (ko nosaka saskaņā ar ISO standartu 789-6:1982 un mēra attiecībā pret zemi) attiecība pret vidējo minimālo šķērsbāzi uz katras ass pārsniedz 0,90, maksimālo projektēto ātrumu ierobežo līdz 30 km/h;”;
                                 
                              
                  
                        3)
                     
                     
                        regulas 12. panta 3. punktu aizstāj ar šādu:
                        
                           “3.   Importētāji 10 gadu laikposmā pēc transportlīdzekļa laišanas tirgū un piecu gadu laikposmā pēc sistēmas, sastāvdaļas vai atsevišķas tehniskas vienības laišanas tirgū glabā ES tipa apstiprinājuma sertifikāta kopiju, nodrošinot, ka attiecīgie dokumenti ir pieejami apstiprinātājiestādēm un tirgus uzraudzības iestādēm, un nodrošina, lai minētajām iestādēm pēc pieprasījuma būtu pieejama 24. panta 10. punktā minētā informācijas pakete.”;
                        
                     
                  
                        4)
                     
                     
                        regulas 25. panta 1. punkta b) apakšpunktu aizstāj ar šādu:
                        
                                    “b)
                                 
                                 
                                    testu rezultātu lapu;”;
                                 
                              
                  
                        5)
                     
                     
                        regulas 39. panta 1. punkta otro daļu aizstāj ar šādu:
                        “Šā punkta pirmā daļa attiecas vienīgi uz tādiem transportlīdzekļiem Savienības teritorijā, kam ražošanas laikā ES tipa apstiprinājums ir bijis spēkā, bet kas netika ne reģistrēti, nedz arī nodoti ekspluatācijā līdz minētā ES tipa apstiprinājuma derīguma beigām.”;
                     
                  
                        6)
                     
                     
                        regulas 71. panta 2. punktu aizstāj ar šādu:
                        
                           “2.   Pilnvaras pieņemt 17. panta 5. punktā, 18. panta 4. punktā, 19. panta 6. punktā, 20. panta 8. punktā, 27. panta 6. punktā, 28. panta 6. punktā, 45. panta 4. punktā, 49. panta 3. punktā, 53. panta 12. punktā, 61. pantā un 70. pantā minētos deleģētos aktus Komisijai piešķir uz piecu gadu laikposmu no 2013. gada 22. marta. Pilnvaru deleģēšana tiek automātiski pagarināta uz tāda paša ilguma laikposmiem, ja vien Eiropas Parlaments vai Padome neiebilst pret šādu pagarinājumu vēlākais trīs mēnešus pirms katra laikposma beigām. Komisija sagatavo ziņojumu par pilnvaru deleģēšanu ne vēlāk kā 2022. gada 22. jūnijā un deviņus mēnešus pirms katra nākamā piecu gadu laikposma beigām.”;
                        
                     
                  
                        7)
                     
                     
                        regulas 76. panta 1. punktu aizstāj ar šādu:
                        
                           “1.   Neskarot šīs regulas 73. panta 2. punktu, direktīvas 76/432/EEK, 76/763/EEK, 77/537/EEK, 78/764/EEK, 80/720/EEK, 86/297/EEK, 86/298/EEK, 86/415/EEK, 87/402/EEK, 2000/25/EK, 2003/37/EK, 2008/2/EK, 2009/57/EK, 2009/58/EK, 2009/59/EK, 2009/60/EK, 2009/61/EK, 2009/63/EK, 2009/64/EK, 2009/66/EK, 2009/68/EK, 2009/75/EK, 2009/76/EK un 2009/144/EK atceļ no 2016. gada 1. janvāra.”
                        
                     
                  
         
            2. pants
            Stāšanās spēkā
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 19. martā
            
               
                  Eiropas Parlamenta vārdā –
               
               
                  priekšsēdētājs
               
               A. TAJANI
            
            
               
                  Padomes vārdā –
               
               
                  priekšsēdētājs
               
               G. CIAMBA
            
         
         
            (1)  OV C 440, 6.12.2018., 104. lpp.
         
         
            (2)  Eiropas Parlamenta 2019. gada 12. februāra nostāja (Oficiālajā Vēstnesī vēl nav publicēta) un Padomes 2019. gada 4. marta lēmums.
         
            (3)  Eiropas Parlamenta un Padomes Regula (ES) Nr. 167/2013 (2013. gada 5. februāris) par lauksaimniecības un mežsaimniecības transportlīdzekļu apstiprināšanu un tirgus uzraudzību (OV L 60, 2.3.2013., 1. lpp.).
         
            (4)  Padomes Direktīva 74/347/EEK (1974. gada 25. jūnijs) par dalībvalstu tiesību aktu tuvināšanu attiecībā uz lauksaimniecības un mežsaimniecības riteņtraktoru redzamības lauku un priekšējā stikla tīrītājiem (OV L 191, 15.7.1974., 5. lpp.).
         
            (5)  Eiropas Parlamenta un Padomes Direktīva 2008/2/EK (2008. gada 15. janvāris) par lauksaimniecības un mežsaimniecības riteņtraktoru redzamības lauku un priekšējā stikla tīrītājiem (Kodificēta versija) (OV L 24, 29.1.2008., 30. lpp.).